คาดบาทสัปดาห์หน้าแข็งค่า29.70-30.00
ศูนย์วิจัยกสิกรฯคาดเงินบาทสัปดาห์หน้าแข็งค่า 29.70-30.00 บาท/ดอลลาร์ แนะจับตา กนง.
16 ต.ค. 2553

ศูนย์วิจัยกสิกรฯคาดเงินบาทสัปดาห์หน้าแข็งค่า 29.70-30.00 บาท/ดอลลาร์ แนะจับตา กนง. 
ศูนย์วิจัยกสิกรไทย คาดสัปดาห์หน้า (18-22 ตุลาคม 2553) เงินบาทในประเทศอาจเคลื่อนไหวในกรอบประมาณ 29.70-30.00 บาทต่อดอลลาร์ฯ โดยจะต้องจับตาสัญญาณนโยบายการเงิน และนโยบายอัตราแลกเปลี่ยนของธปท.กระแสเงินทุนเคลื่อนย้ายระหว่างประเทศ ทิศทางของสกุลเงิน/ตลาดหุ้นในภูมิภาค รวมถึงทิศทางของเงินดอลลาร์ฯ ซึ่งอาจขึ้นอยู่กับตัวเลขเศรษฐกิจสหรัฐฯ ที่สำคัญ อาทิ ข้อมูลเงินทุนไหลเข้าสุทธิสู่ตลาดการเงินเดือนส.ค. ข้อมูลการเริ่มสร้างบ้าน การอนุญาตก่อสร้าง การผลิตในภาคอุตสาหกรรม อัตราการใช้กำลังการผลิต ดัชนีชี้นำเศรษฐกิจ เดือนก.ย. ผลสำรวจแนวโน้มธุรกิจของเฟดสาขาฟิลาเดลเฟีย ดัชนีตลาดที่อยู่อาศัยเดือนต.ค. รายงานสรุปภาวะเศรษฐกิจ (Beige Book) ของเฟด และจำนวนผู้ขอรับสวัสดิการว่างงานรายสัปดาห์ 
นอกจากนี้ นักลงทุนยังจับตารายงานตัวเลขเศรษฐกิจรายเดือนของจีนอีกด้วย